14
Dii-wisulid-ibagan, ukud-dummad-ibagan, bila-onoleged-ibagan
1 Dii bar wimaisulid-ular, Bab-Jehová Jeremíasʼga sunmaknonikid. Ega weyob sognonikid:
2 “Judá-dulemar nue-bukib binsabukmalad,
e-neggweburmar bergumamaigusad.
Judá-neggweburgine, bela oakubukmalad,
Jerusalén-dulemar bela binnasuli bobukmalad.
3 Dule-nuga-nikamaladi, dule-ega-arbamalad ega dii-amiega barmiddaed.
Dia-dummagan-siidse naddamalanad, degi-inigwele, diimar satedaed.
Binged-abalagi gannar e-gwidu-ollo-ollo negse nonidamalad.
Nue-naibi-itogedbali, e-nono gasa imakdamalad.
4 Yalagi dii bar wisulidbali, napamar daas-daas naded.
Dule-sapurgi-arbamaladi akusunna na itogusmalad, bukib binsagusmalad.
5 Ar goe-sapurmarbela, gaganmar-bergusad-ular,
sapurgi e-mimmi-mete naddamarsunnad.
6 Moli-sapur-uayasuid, yar-mullugan-swiligangi achu-sapur-uaya-gannagannayob, masbina asa-nakwa-nakwa gudidamalad.
Ar gaganmar-satesoggu, e-ibyamar mommoleddaed.”
7 Ani Jeremías Bab-Jehováʼga sogded:
“Bab-Jehová, anmar-isgued amba anmargi-yolena-inigwele,
be-nug na-be-nue-sabedbali be anmar bendakdage.
Ar anmar-isgued bukidargusad,
anmar begi nue-isgusmalad.
8 Bab-Dummad, ar be Israel-dulemar-abonogedid.
Israel-dulemar suli-suli-itoalile, begi bendakleged.
¿Ar ibiga degite, be we-yalagi dule-baidyobi bakar-nadapi be gusunna?
Emide be, igi dule-aineba-danikid ibagwen-wis-gabis-naddaedyob be gued.
9 ¿Ar ibiga be akusunna-ibmar-itogedyob be dasunna?
¿Ar ibiga be dule-bilagi-urwed gege-dule-bendakedyob be dasunna?
Bab-Jehová, be anmar-abargi gudiid,
bela dulemar wisid, anmar begadga gued.
Melle be anmar-obane,
wile be anmar-dake.”
10 Bab-Jehová weyob bemarnik soged:
“Ar be-itolegedba-gaamakdiid bur yeer-itomalad, gwen bogigusurmalad.
A-ulale, an bemar-abingabisulid.
Emisgindi, aka be, bemar-isguedgi-binsaega be an-imakarmalad,
degisoggu, bemar-isgued-ular, be anse sabsur-odurdaklemarsunnoed.”
11 Geb Bab-Jehová weyob anga sokalid: “Jeremías, melle we-dulemar-bendakega be anse wilesakwaa golo. 12 Ar anse-goled-ular, mas-gunsuli-gumalale, amba an itogosulid. Ar amba anga ibmar-ogumakar-ukmalale, anga ibmar-gwagmar-ukmalale, amba an abingaosulid. Es-suidgi an we-dulemar obelogoed, degi, ukudgi, boni-dummagangi an we-dulemar obelogoed.”
13 Bab-Jehová-abin an sogded: “¡Bab-Dummad-Jehová! ¡Nunmaked-dummaddo! Ar Bab-Dummad-gayaburba-barsogedye-sogdimaladi, sunmakdimalad, we-dulemarde es-suidgi burgosurmarye, ukud-dummad-naguosurye sogmalad. Unnila, bede, we-yalagi ega neg-bogidikid-degisadeguad-ukoye sogdimalad.”
14 Geb Bab-Jehová an-abin sogded: “Wedi, gayaburba-barsogmalad an-nuggi gakansaar sunmakdimalad. Gwen an we-dulemar barmissulid, gwen an ega an-nuggi-sunmakega igar uksasurbalid, gwen an ega sunmakdisulid. We-dulemar-sunmakmaladi, unnila binsa yogasaar na wargwen-ibya-apuredba sunmakdimalad, binsa ee gordimalad, dukin-yogasaar-e-itogedba sunmakmalad.”
15 A-ulale, weyob Bab-Jehová soged: “We-dulemar an gwen-barmissulidi, an-nuggi sunmakmarye-sogmaladi, degine, na sogmarbalidi, we-yalagi dulemar es-suidgi burgosurye, ukud-dummad naguosurye. Ar wemala, na ukudba burgwemaloed, e-sunnagwad es-suidgi burgwemaloed.
16 ”Degine, dule-we-sunmakmalad-itosmaladi, Jerusalén-neggwebur-neg-imbabali ukudba mellemamai gumaloed, es-suidgi oburgwilemaloed, igarba-mellemamai gumaloed. E-omegan-e-muimar, e-masmala-e-muimar, e-bunamala-e-muimar gwen dule digosurmalad. Ar dule-muimar-digedbela sate gumaloed. Ar bela e-isgumalad egi aibinega an imakoed.
17 ”Be, Jeremías, we-dulemarga weyob be sogo:
‘Bane-bane an ise-boale gudii guoed,
ar an-dulemar-na-nue-sabedi, nue-dummad wilesad.
Bela-belad nue-sabsur odursaklesad.
18 Sapurba an nadele, es-suidgi-dulemar-burgwisad-e-mui omilede an dakdaed.
Neggweburgi an dogdele, ukudba-dulemar-burgwisad-e-mui omilede an dakdaed.
Ar Bab-gayaburba-barsogmaladdi, degi, dule-irwa-Babse-gormaladbela, neg-gunaid akudakmalad.’ ”
19 Ani Jeremías, Bab-Dummad-abin sogded:
“Ar be Judá-dulemar nue-obachad,
isdarsun be Jerusalén-dulemar daked.
¿Ibiga be dogdar sabsur-anmar-wiosa?
Aisaar anmar bendakleged edarbediinad.
Emide, gwen anmar ibmar-nued abingassulid.
Anmar san-nued-gudigued edarbediinad,
aka gwayed-dummad anmarga nonikid.
20 Bab-Jehová, anmar, anmar-isgusad magar na itoged.
Anmar-babgan-begi-isgusad anmar magar-dakbalid.
Anmar begi dummad-isgusad.
21 Be-nug be nue-sabedbali, melle be isdar anmar-dake.
Be-ologana-yeerdakleged-e-neg melle be isdar-dake.
¡Be anmarbo-igar-mesisad nue be ebinsae!
¡Melle be anmarbo-igar-mesisad bisge!
22 Bab-Dummad, ¿ar bab-dummagan-imbagi, gwensak dii-nabir-owied gudisi? Suli.
Bab-Dummad-Jehová, ¿ar bee be, dii-owisursi?
¿Ar nibnega e-itolegedba dii-owiardasi? Suli.
Ar bela be we-ibmarmar imaksad. A-ulale, anmar begi bensurmalad.”