37
1 Eliú sogdebalid:
“An we-ibmar-dakdedbali, an-gwage dik-dik-naded,
ber an-gwage noebieyob an itoged.
2 Be nue itomala, Bab-Dummad-e-sunmaked mar-gollomakeyob-sunmaked be itomala,
binnasuli-sunmaked be itomala.
3 Bab-Dummad e-mala-ibyedi, bela nibneg-gaed,
e-ibyemaidi, bela napneg-ugakaasega ibyed.
4 Bab-Dummad-e-sunmakedi, binnasur-itoleged,
e-mala-ibyedi, galesulid.
5 Bab-Dummad binnasuli-sunmakdele, ibmar-gegerdakleged oyoardaed.
Anmar-ibmar-magar-itosulid oyoardaed.
6 Bab-Dummadi, boo-batedga igar-ukdaed,
‘¡Napase batemaloye!’ ega sogdaed.
Dii-wiedga igar-ukdabalid,
‘¡Be-gangued-oyomaloye!’ ega sogdaed.
7 Bab-Dummad deyob ibmar-imakedbali, dulemar bar aineba ainidasurmalad,
adi, Bab-Dummad-ibmar-imakmaid magasar dakdamalad.
8 Ibmar-durgan na dukuegala, e-dukued-yaba na bukusdamalad,
agine na dukubukusdamalad.
9 Dad-nakwed-argan-nuedsik burwa-goledba, burwa-oored danidaed.
Dad-nakwed-argan-sapiledsik burwa-goledba, neg-dambed danidaed.
10 Bab-Dummad-bunnogedbali, dii gwamakleddaed.
Bela dii-dummad-naidi negdammipegwadba dutusuli naddaed.
11 Bab-Dummadi dii-wiedi mogirmargi urbed,
degidbali, a-mogirmargi mar-ibyedi onoged.
12 We-mogirmar napneg-naid ebirbukwad.
Bab-Dummad-ega-igar-mesisadba iirmakbukwad.
13 Bab-Dummad na e-sogedba dii owied,
imbagwenale, dulemarga dii-wiedi ibnuedga gued,
imbagwenale, dulemarga dii-wiedi dule-wiogega gued.
14 ”Job, nue be itogo,
Bab-Dummad-ibmar-gegerdakle-imaksadgi be binsagwelena.
15 ¿Be wisi, igi Bab-Dummad mogirmar see?
¿Be wisi, Bab-Dummad mar-ogaega igi imake?
16 Degite, be soged, bela an ibmar wisye.
Be anga sogdo, ¿igi Bab-Dummad niba mogirmar-naguega imake?
17 Emide, dad-nakwed-argan-nuedsik burwa-ued-danikidbali,
mor-yoid be geger itodaed.
18 Bab-Dummad nibneg-egasadgi, esgoro-gordikidiyob daarmakar-nasiksadgi,
¿be Bab-Dummad-bendaksasi?
19 ”Anmarga be soge, igi anmar Bab-Dummad-abin-saoe.
Anmardi ibmar-wissursoggu, geg anmar Bab-Dummad-abin-imaked.
20 Ar Bab-Dummadi an-ibmar-sogedi, ¿dule-baid-ega-soged abege? Suli.
¿Doa ega ibmar akala sogosunna? ¿Doa ese burgwebisunna?
21 ”Mogir dad-irwa-naid dadgi banguddibe,
gege dule dad-ganaidgi ataked.
22 Emide, dad-nakwed-argan-sapiledsiki neg dakarmakdanikid.
Bab-Dummad danikid, bela-bela e-gargangued-yeerdaklegedba danikid.
23 Anmar gege Bab-Dummad-Bela-Gangued-Nikadyob gued.
E-gangued-maidi bipisuli maid.
E-ibmar-inniki-imakedi, degine, e-igar-nabogedi yeer gangu maid,
mesagwar emar-imaksulid.
24 Bab-Dummad, dule-na-ibmar-wisirbaye-sogdiidi, gwen ibmar-wisi daksulid.
A-ulale, dulemar Bab-Dummad-dobmalad.”