30
Job, e-wilenaidba bukib-binsaed
Job sogdebalid:
1 “Emisgindi, sapingan-burwigana anga alliardamalad.
Ar we-sapingan-e-babgana an-achu-sibad-wawaad-edarbemalad-edarbega an imaksasuliled.
2 Ar anga-arbamarye-sogele, ¿ar ibu wis anga imaksamalale?
Ar bar gargangued nikasurmalad.
3 We-dulemar, neg-mutikidba negsulidganba gaamakdidamalad,
ukudmaada gudidamalad, boniganba galitodidamalad.
4 We-dulemar ibmar-gunnegala, gagan-moododba ibmar-gwag wedidamalad,
gagan-e-malimarse-bakale, gundii damarbalid.
5 Neggweburginbela isdar we-dulemar-dakdamalad,
atursamaladye gin sogdamalad.
6 Agala, we-dulemar dian-dinnaganaba gudidamalad,
akwa-yaba, degi, ibegan-imbaba gudii damarbalid.
7 Moli-uayasuid-goledyobi gagan-bulaba gormakdidamalad,
degine, ikoganba doge-doge gudidamarbalid.
8 We-dulemar dule-abelesurmaladid,
agala, neggweburgi ononnolesmalad.
9 ”Emisgindi, aka we-sapinganga an dodogedga gued,
amar-oalledga an gued.
10 Ima an-dakdemalad, deyob-an-dakedbali angi bangudmalad,
angi wii-minanai gusdamalad.
11 Emidi, Bab-Dummad bela-bela mesagwar an-imaksasoggu, dule-an-bendaked-satesoggu,
anga bela-bela sabsur-ibmar sognanaid.
12 Dule-isganamar an-argan-nuedsiki angi noarmalad,
an-oitogegala, an-idu dukuar ambikusmalad.
Angi-gwisguegala, napa-nakwemai sobsamalad.
13 An-obelogegala, an-iduar gwisgunonimalad.
Dule-bargaed-sate, an-obelononimalad.
14 Igi bila-onomalad igar-ollo-imaksamaladba danidae,
degi, galumar-ese-ailasmalad-birgi danidae,
deyobi angi gwisgunonimalad.
15 Ise an gwayale gusad,
an nug-nika bar an itonadsulid,
an-bendakleged mogirmar-yoggudeyob berguded.
16 ”Emisgindi, nue an-san bergudani an itoged,
nunmaked-dummad-ibagan an-wionaid.
17 An-garmarse-bakale, nunumaker an itogusad.
Abali, an mutikidba galitomaidaed.
Nunmaked gwen anga bergu an itosulid.
18 Bab-Dummadi dukarba-an-gasagunaiyob an-wionaid.
Akus-akus-bunnonaiyob an-imaknaid.
19 Bab-Dummad olligangi an-barmeted,
ukubyobi, degi, buruyobi an-imaksad.
20 ”Bab-Dummad, an bese gornainad, gwen be an-itosulid.
Be-asabinni an gwisgunonikinad, gwen be an-daksulid.
21 Bab-Dummad, gwen-sabe be an-imaksulid,
be-gangued-nikadba be an-baregindiid.
22 Igi ibmar burwaba-seleddae, deyobi, be an-imaksad.
Burwa-oored-dummad-abarse be an-barmeted.
23 Bab-Dummad, neg-uan-urba be an-semaid an nue-wisid.
Dule-burgwisar-seleddaedse be an-semaid.
24 ”Dule-galakusmaidi, geg be bar sarsoged,
dule-suli-suli-itogedgi-bendakleged-egisnaidi, geg be bar wioged.
25 ¿Dule-boniba-galitodimaladba an bonai gussursi?
¿Dule-wilemalad an wiledaksasursi?
26 Anga-ibnued-gued an edarbediidgine, aka ibmar-isgana anga gunonikid.
Ibagan-nuegan an edarbediidgine, aka ibagan-isgana anga nagunonikid.
27 Bane-bane sulibinsa an itodiid,
gwen baisur-itoge an gudisulid.
Unnila boniganba bane-bane an galitodiid.
28 An wile-itodiid, an bodiidbiid.
Aisaar an, an-dulemarse bendakleged egisnaidaenad,
degi, an bendakleged abenaidaenad,
gwen an-bendaksurdamalad.
29 Emide, achu-sapur-e-gwenadganayob an gunonisunnad,
irmon-senigan-e-gwenadganayob an gunonisunnad.
30 An-ukamar bela gudure naded, an-ukamar an-ibe yaas-yaas naded.
Uellegedbali an-uka-diopisuli an itoged.
31 An-gar-arpa-goledi, wilesakwaa gorgusad,
an-gar-gammu-goledi, wilesakwaa gorgusbalid.”