4. GARDA-SOGBAKEGWAD
90
(Salmos 90:1–106:48)
Bab-Dummad degisadegu-maid
Bab-Dummad-e-dule-Moisés Babse goled.
1 Bab-Jehová, be anmarga degisadegu, anmar-dukuedga gudiguad.
2 Bab-Jehová, amba yoo yarmar be urbegua,
amba yoo napa be obinyegua,
amba yoo napneg be obinyegua,
degisadegu dikasurgus, emi-ibadse,
bato bedi Bab-Dummad gued.
3 Bab-Jehová, be sogdele: “¡Dulemar, gannar napaga-binyemarye!”
Be-sogedbali dulemar gannar napaga binyiddaed.
4 Bab-Jehová, birga-miligwenadi (1,000) bega sae-iba-nasadyob gued,
bega sikwas-neg-mutikid-nasadyob gued.
5 Bab-Jehová, igi diwar-noder ibmar-seddae,
deyobi, be dulemar-seddaed.
Dulemar, unnila sikwas-gabdakedyobi dulagudigued.
Dulemar, wakdaradba gaganmar-ainiar-daedyobi gued.
6 Wakdara e-dutumar achundagoed.
Sedogusale, bato dingudoed, degi-burgwidoed.
7 Bab-Jehová, be-urwedi anmar-obeloged,
be-sae-itoged anmar-dobe imaked.
8 Anmar-ibmar-isgana-imaked bela be wisid,
anmar-isgued-ulubgi-naidi begi dukusulid.
9 Bab-Jehová, be-urwed-ular, anmar-san bergumaid,
anmar-ibagan sikwas-bunnolegeyob gued.
10 Anmar birga-dulapaa-gakambese (70) dulagudigued.
Anmar-bur-dutusur-gumaladdi, sunna birga-dulabakese (80) warmaked.
Degi-inigwele, suiti-dulagudiguedi, unnila arbaed-dummad anmarga uked,
wile-itoged anmarga uked.
Igi anmar sikwas-dula-gudigue,
deyobi, birgamar nasmogoed.
11 Bab-Jehová, ¿doa be-urwed-gangued magar-itoge?
Be-urwed bela-bela-gangusoggu, anmarga dobed-dummad uked.
12 Bab-Jehováʼye, anmar sikwas dula-gudisoggu, be anmarga binsaed-nikagued uke,
adi, anmar nued nanadii guegar.
13 Bab-Jehová, gwae be anmarse dage.
Ar anmar be-dulamar gued.
¡Be-maimar be wile dake!
14 Wakudaradba, be-sabgued be anmarga oyoge,
anmar bane-bane bega weligwaledgi namakdii guoed.
15 Igi birgabargus suli-suli-itogega, degi, wile-itogega be anmar-imaksa,
emigindi, ibagan debayobi-mergue be anmar-weligwar imake.
16 Be-maimarga be-ibmar-imaked be oyoge,
e-waganga be-gangued-dummarbad be oyoge.
17 Bitigi anmar-Bab-Dummad-Jehová-nued-binsaedi, anmargi oyolenonikina gadin.
Bab-Dummadye, anmar-ibmar-imakedgi be nued-binsae,
anmar-ibmar-imaked be onasgumai imake.