62
Sión-neggwebur-nug-gwapid
1 An Sión-neggwebur-sabed-ulale, an bogiguosulid.
An Jerusalén-neggwebur-sabed-ulale, an obunnogosulid.
Geb Bab-Dummad-e-Igar-innikigwad-imaked magar-daklegedse, an bogiguoed.
Geb Bab-Dummad-bendakleged, gwinnur-gaedyob-guedse, an obunnogoed.
2 Dulemar-yar-baid-baidgi-bukmaladi, be-igar-innikigwad-imaked dakmaloed.
Bela reymala be-gangued-be-yeerdakleged dakmaloed.
Nug-gwapid be nikuoed,
Bab-Jehová-sunnad bega nug ukoed.
3 Bab-Jehová-e-argangine, ologurgin-yeer-gaedyob, be guoed.
Be-Bab-Dummad-e-argan-yaurgine, ibmar-yeerdakleged-reymar-bebegi-nasiklegedyob, be guoed.
4 Wargwen-mellededye, bar be-biosurmalad.
Napabi-naidye, be-yala biosurmarbalid.
An egi-yeer-itogedye, be bilegoed.
An-sanwaye, be-yala bilegoed.
Ar Bab-Jehová begi yeer itogoed,
be-yala sui nikuoed.
5 Ar sapingwa na e-yagwabo-nikunaiyobi, gannar-be-urbed,
deyobi bebo nikuoed.
Ar igi-sapingwa yagwa-ebo-nikuoedgi weligwar-itodae,
deyobi, be-Bab-Dummad, begi yeer itogoed.
6 Jerusalén-neggwebur, be-galu-matusurmaladgi, sorda-nakulemalad an urbisad.
Wemala, bipisaale gwen mutikidbali, ibginedbali, gaya bogiguosurmalad.
Bemar, Bab-Jehováʼse-gormalad melle be obunnomalo.
7 Ar Jerusalén-neggwebur gannar urbedse, degi, Jerusalén-neggwebur-nug-nika imakedse,
melle be, Bab-Dummad obunnogega imakmalo.
8 Bab-Jehová na e-argan-gangued-nikadba, weyob ise-sogar imaksad:
“Bipisaale be-ibmar-gwag be-isdarmalad-e-masga-guega bar an ukosulid,
degi, vinoʼgi be nue-arbasgusadi, dule-ainebarmaladi be-ibe gobosurmalad.
9 Dule ibmar-gwag-wesmaladi, an nug odummobukwa ibmar-gwag gunmaloed.
Dule uva-san-wesmaladi, anse-goled-neg-islidikid-neg-imbagi, vino gobmaloed.”
10 ¡Jerusalénʼginmalad, be ainimar!
¡Yawagak-bukwadgi, be ainimar!
¡Dulemar-idu igar nudakmar!
¡Igar-dummad be mesmar!
¡Bela akwamar be onirmar!
¡Dulemar igar-maid-magar-dakega be bander onakwe!
11 Bab-Jehová bela-dulemar-napneggi-bukwadga, weyob sogsad:
“Jerusalén-dorganga be sogmar:
‘¡Bato be-abonoged danikid!
Na e-nakwisad-ibmar eba sedanikid,
na e-ibmar-buged-ukleged eba danikid.’
12 Dulemar-islidikidye, be bilemaloed.
Bab-Jehováʼse bendaklesmaladye, be bilemaloed.
Neggwebur-abelegedye, be-neggwebur bilegoed.
Neggwebur bipisaar wargwen-melledsulidye, be-neggwebur bilegoed.”