24
1d. Ibmar-guoed Isaíasʼga-burbar-oyolesad
(24:1–27:13)
Bab-Jehová napneg-sabsur-odurdakoed
1 Dakmalana, Bab-Jehová napneg-swaana imaksad,
bela napneg obelonaid.
Bab-Dummad e-dulamar-ononnonaid.
2 Bela deyobi we-dulemala gumarmogoed:
Dule-irwa-Bab-Dummadse-gormalad, degi, bela dulamar.
Mai-e-dummadga-gudimalad, degi, e-maimar.
Dummagan-omeganmar, degi, mai-omeganmar.
Ibmar-ukedgi-arbamalad, degi, ibmar-bakedgi-arbamalad.
Mani-gaar-ukmalad, degi, dulegi-mani-gamalad.
Mani-ibegan, degi, dule-wileganamar.
Wemala, bela deyob gumarmogoed.
3 Napanega bela swaanga naguoed,
bela e-ibmarmar sulegoed.
Ar Bab-Jehová deyob sogsad.
4 Napneg ibitosad, napneg bela-bela oitolesad.
Dule-gala-ibegan, bela e-gangued bergusad,
dule-napneggi-nuga-nikamaladi, bela yogguded.
5 Napneggi, bela isgued neg-gagasnaid,
ar ade, e-dulemar, Bab-Dummad-Igar-Maidba gwen nanassurmalad.
Igar-Maidgi annasmalad.
Dule bipisaale Bab-Dummad-Ebo-Degisadegu-Igar-Mesisadba gwen nanassurmalad.
6 A-ulale, napnega ukabsales naid,
ar e-dulamar-nukad deyob gusad.
Agala, soo napneggi aidesad,
unnila dulemar napi-ichee bukusmalad.
7 Uva-nainumar isgus naid,
vino-binid bar daklesulid.
Dulemar-yeer-itogedba-namakdidamaladi,
emidi, bukib-binsaedba ogormakdimalad.
8 Damborʼmar-goledi, bergus-nanaed,
gar-arpaʼmar-goledi, bergus-nanaed,
dulemar-oimakedi, bela bergusad.
9 Namakbukmalale, bar vino gobsurmalad.
Dule-mummuganga inna-gagbid isguded.
10 Neggwebur nue-bergus siid, olloo selenaid.
Bela neg-yawagakmar, atiar-atiar bubukwad.
11 Galimbabali, dulemar vinoʼbina binnasuli oimakdimalad,
wergulegedi bela bergusad,
yeer-itolegedi bela yogguded.
12 Neggwebur bela-bela nue-bergus sigisad,
neggwebur-yawagak-dummad bela daas-daas gusad.
13 Weyob napneggi dulemar-yar-baid-baidgi-bukmalad imaklemaloed.
Igi olivo-sapi-san gwallealir, e-san obatega, binnasuli-osiamaklege, deyobi gumaloed.
Uva-batisbukwayob gumaloed.
14 Dulemar napi-ichee-besmaladi, weligwaledbali binnasuli oimakdemaloed.
Dad-ibeler-argwanedsiki, Bab-Jehová-e-gangued-yeerdakleged weligwaledba oimakmaloed.
15 Degisoggu, nebaganba Bab-Jehová-nug be odummomar.
Demar-gakaba, Bab-Jehová-Israel-dulemar-e-Bab-Dummad-nug be ogannomar.
16 Bela napneg-naidgine, anmar namakleged itoged. Weyob soged:
“Dule-innikigwad odummolesun.”
Ar andi an sogdo, an duledar-wilesye.
Bela-bela an nunmak-itogedba, an burgwebied.
Dule-yardakmaladi, unnila dule-yardakdimalad.
Dule-yardakmaladi, emar-yardakedginbi binsadimalad.
17 Dulemar-napneggi-bukmalad, gwayed-dummad be-edarbebukmalad,
be-iduar neg-bulegan naid,
yardakleged-igar be-idu naid.
18 Dule gwayed-dummadgi unni-nosale, igar-buleganse galedapoed.
Dule igar-bulegangi unni-nosbalile, amba yardakleged-igarse galedapbaloed.
Ar ade, dii-dummad wioed.
Dii-dummadi napneg-sailagan owawanmakoed.
19 Negabandur-dummadi napneg mamaroed,
napa-daas-daas-imakedse saoed,
bela napa goa-goa guoed.
20 Dule-mummu-banamakdiiyobi, napneg naguoed.
Neg-uas-baisursunna-ayaredyobi, napneg ayaridoed.
Dulemar-isguedbali napneg bergudoed,
napneg gannarse bar guosulid.
21 A-ibagangine, Bab-Jehová nibagi-negsemamaid sabsur-odurdakoed,
napneggi, reymar-yar-semamaid sabsur-odurdakbaloed.
22 Esgaryaba odolemaloed,
agine, mellesii gumaloed.
Geb sorbali, sabsur-odurdaklemaloed.
23 Bab-Jehová-Bela-Gangued-Nikadi, Sión-yalagi, Jerusalén-neggweburgi, gandikid-yeerdaklegedba yala seoed.
Degiidbali, dad-ibeler sichii nadoed,
nii sichii nadmogoed.
E-girmar-dummagan bela Bab-Dummad-e-gangued dakmaloed.