135
Bab-Dummad-e-ibmar-dummagan-imaksad
1 ¡Aleluya! ¡Bab-Jehová-nug odummolesun!
¡Bab-Jehová-e-nug odummomala!
Bab-Jehová-e-maimar, Bab-Jehová-nug odummomala.
2 Bab-Jehová-e-neggi-gudidimalad, ¡Bab-Jehová-e-nug odummomala!
Anmar-Bab-Dummad-neg-imbagi-gudidimalad, Bab-Jehová-nug odummomala.
3 Bab-Jehová-nug odummomala,
ar Bab-Jehováʼdi, dule-nuedid.
E-nuggi-namaklegedgi namakmala,
ar Bab-Jehováʼdi nued-binsaedgi dulemar-bendakedid.
4 Ar Bab-Jehová Jacob-wagan-egadga-guega susad.
Israel-dulemar na egadga imaksad.
5 Nue an wisid, Bab-Jehová, dule-dummadid.
Ibmar-bab-dummadyob-imaklemaladba anmar-Bab-Dummad bur bule dule-dummadid.
6 Bab-Jehová bela nibneggi, napneggi, muu-billigangi, degi, muu-billigan-wila-dummagangi
e-ibmar-abeged imaked.
7 Bab-Jehová neg-oagnakwiardaed,
dii-owiegala mar-odakarmakardaed,
burwa e-galugi-bukwadgi barmiardaed.
8 Bab-Dummad Egipto-dulemar-e-machi-sailaginmalad oburgwisadid.
Dulemarse-bakale, ibmar-durganse-bakale, oburgwisadid.
9 Egipto-dulemar, Bab-Dummad be-abargi Faraónʼga, bela e-maimarga oyosad,
ibmar-wilubgan-dummagan, ibmar-dakledisurmalad oyosad.
10 Bab-Jehová dulemar-yar-baid-baidgi-bukwad bukidar obelosad.
We-reymar-gandik-mamaid-oburgwisbalid:
11 Amorreo-e-rey-Sehónʼye-nugad,
Basán-e-rey-Ogʼye-nugad,
bela reymar-Canaán-yargi-mamaid obelosad.
12 Bab-Dummad we-reymar-e-yarmar mimisad,
e-Israel-dulamarga mimisad.
13 Bab-Jehová, be-nug degisadeguad.
Bab-Jehová, dulemar degisadegu be-ebinsadii gumaloed.
14 Bab-Jehová na e-dulamarga igar nabogoed,
e-maimar-wiledakoed.
15 Dulemar-yar-baid-baidgi-bukwamalad na e-bab-dummadyob-ibmar-imakbukwadi, orgi sobaled, manigi sobaled.
Dulemar na e-argangi sobsa nanaed.
16 We-ibmarmar gaya-nikamalanad,
degite, geg sunmakmalad.
Ibya-nikamalanad,
degite, ibmar-daksurmalad.
17 Uaya-nikamalanad,
degite, ibmar-itosurmalad,
deginbali, bunnosurmarbalid.
18 E-sobmalad, deyob gumarmogad,
bela a-ibmargi-bengusurmalad deyob gumarmogad.
19 Israel-dulemar, ¡Bab-Jehová-nug odummomala!
Aarón-wagan, ¡Bab-Jehová-nug odummomala!
20 Leví-wagan, ¡Bab-Jehová-nug odummomala!
Bab-Jehová-dobee-nanadimalad, ¡Bab-Jehová-nug odummomala!
21 Sión-akale, Bab-Jehová-nug odummomala.
Bab-Jehová, Jerusalénʼgi maid.
¡Aleluya! ¡Bab-Jehová-nug odummolesun!