14
Babilonia-e-reygi dodolegar sunmaklesad
1 Ar Bab-Jehová wile Jacob-wagan-daknonikoed, gannale Israel-dulemar-sunonikoed. E-yala-sunnadgi-bukuega imaknonikoed. Dule-yar-baiganginmalad ese megnonimaloed, Jacob-waganba garmakdii gumaloed. 2 Dulemar-bukidar Israel-dulemar-bendakmaloed, Israel-yarse sedmaloed. Geb degi, Israel-dulemar, e-galesgusmalayobi Bab-Jehová-yargi e-maiganga amar-imaknonimaloed. Degi, Israel-dulemar, dulemar-mesagwar-e-imaksamaladgi dummadga gumaloed.
3 Israel-dulemar, Bab-Jehová be-bukib-binsadigusadgi baisur-itoge be-imaknonikile, degi, be-nunmak-itodigusadgi, be-ise-mesagwar-imaklesadgi, Bab-Jehová bemar-ollor-imaknonikile, 4 Babilonia-e-reygi we-sabsur-emar-obingesaar-namaklegedgi be weyob namakmaloed:
“Dule-emar-mesagwar-sadiid, igi-gusa be dakmarsunna.
E-urwedi, igi-bergus be daksunna.
5 Bab-Jehová dule-isganamar-e-suar bibichisad,
dulemar-yeer-neg-gangu-semamaid-e-gaapoled bibichisad.
6 We-gaapoled dulemar-sabsuli-wiodii gusad,
urwedgi dulemargi-obindii, degi, balengindii gusad.
7 Emidi, bela napneg bogigus naid,
weligwaledba binnasuli namakmalad.
8 Baryawarse-bakale, degi, Líbano-urwarse-bakale, Babilonia-e-rey, be-bergusadga wergumalad,
weyob sogmalad: ‘Be-bergusad-akale, bar dulemar anmar-omukudisurmalad.’
9 Be-ibmar-imaksad-ular, neg-urba burgwarmalad-galu bebina itosmaid,
be-abindakagwar maid.
Be-ibmar-imaksad-ular, dule-burgwarmalad odaklealid.
Amala dule-dummaganga megismaladid.
Ar bela reymar-yar-bamaladgi-megisgusmaladi be-abin ainidagega,
e-ologanagi-bubukwadgi ogwislealid.
10 Bela wemar ibmar sogdamaloed, bega weyob sogdagoed:
‘Anmaryobi be ganguedsuli gunonisunde.
Be anmaryobi gunonimosunde.’
11 Be-san-dummarba-na-be-imakdiid napa-uluba melledsun,
be-gar-arpa-goled bergunonimosun.
Emisgindi, nusu-imbagi be megmosunnoed,
nusubi ber biini be megmosunnoed.
12 ”Niisgwa-dummad-bolegoedba-gaardaed, ibiyobi be niba-nai argwannoniki.
Bee be, bela-bela dulemar-wiodiidid,
napnegse be e-gwallenonisunnad.
13 Be-gwagegi weyob be sogsa gusanad: ‘Nibnegse an naoye.
Bab-Dummad-e-niisgwamar-birigi an-ologana an sioye.
Dad-nakwed-argan-sapiled-akar bab-dummad-baigan-e-yalagi,
dummadga an negsemai guoye.
14 Mogirmar-bur-birise an nakoye,
Bab-Dummad-Bur-Biriginedyob an guoye.’
15 Emide, burgwarmalad-galuse be balimellealid,
bela neg-ulubalidse be egwallesad.
16 Dulemar-be-dakmaladi, nue-nuu be-dakmaloed,
ar ade, geger be-dakmaloed, weyob binsadmaloed:
‘¿Wee we, napneg-wiodigusadi?
¿Wee we, yalamar-ogwayedii gusadi?
17 ¿We-dule we, napneg nega-dulesulidga imaksadi?
¿We-dule we, yalamar obelodii gusadi?
¿We-dule we, esgaryagi-dulemar-gales-bukwad gannar e-negse-naega gwen imakdasulidi?’
18 Dulemar-yar-baid-baidgi-bukmalad-e-reymardi,
nug-nikadba nuegwadgi e-neg-uangi digar-digar mamaid.
19 Ar bedi napa-ulugi-maidgi be-onosmalad,
igi durgan-nunud mileddae, deyob be-imaklesad.
Dule-es-suidgi-oburgwilegar-burgwismaladi, neg-uluba-melledmaladi,
bela be-omurus mamaid.
Dule, muigi dii-dii-annasadyobi be dakleged.
20 Bedi gwen reymar-diglegeyobi nuedgi be diglegosulid,
ar be-yala be obelosad,
be-dulamar be ogilosad.
”Bipisaale dule-isganamar-e-wagan bar obarlegosulid.
21 Babgan-isgusad-ulale, e-mimmigan ogilolegega, ibmar-oburgwileged-neg guagwar imakmalo.
Adi, wemar melle yar-seedgi bar binsamalagar,
adi, melle bar napneggi neggweburmar-urbegar.”
22 Bab-Jehová-Bela-Gangued-Nikad weyob soged:
“We-dulemargi ani an gwichiguoed,
ani an Babilonia-yala osulogoed, e-nuga an obelogoed,
dulemar-dulagudimaladi ani an obelogoed,
e-masmala, e-wagana ani an obelogoed.
Weyobi, ani an Bab-Jehová-guedi soged.
23 Neg-matabi-naguega an imakoed
akwanuku-negga an obinyoed.
Gwalagi-negdurwieyob Babilonia-yala an imakoed,
bar gudii an imakosulid.
Weyobi ani an Bab-Jehová-guedi soged.”
Isaías, Asiria-yargi-yoedse-ibmar-guoedgi sunmaksad
24 Bab-Jehová-Bela-Gangued-Nikad weyob ise-sogar imaksad:
“Igi an igar-mesisa, deyob sogedba guodo.
Igi an sogsa, deyob sogedba imaklegodo.
25 An-yalagi, an Asiria-dulemar obelogoed,
an-yarmar-birgi, an amar-ogilogoed.
An-neggwebur bar ese mailedii guosulid,
ibmar-buleganba bar galitodii guosulid.
26 We-igarde, ani an weyob bela yalamarga igar-mesisad.
We-igarde, ani an weyob bela yalamarse an oyosad.”
27 Ar Bab-Jehová-Bela-Gangued-Nikad weyob sogsasoggu,
¿doa e-igar gaosunna?
Ar e na igar mesisad, degite, ¿doa e-igar gaosunna?
¡Suli, dule gwen e-igar gaosuli!
Isaías, Filistea-dulemar-berguoedgi iduakwaa sunmaksad
28 Rey-Acaz-burgwisad-birgagine, Isaíasʼse we-gayaburba nonikid:
29 “Bemar bela-Filistea-dulemar, yala-be-wiodigusad-bergusadba,
melle be weligwar itomalo.
Ar yala-baid bela-bela be-isdaradga guoed,
naibe-nued-gukualedba bur bule isganaga guoed.
30 Ar dule-wileganadi, nue-mas-gundii gumaloed.
Ar dulemar ibmar-abesa-gudimaladi, ibmar nue-nikagudii gumaloed.
Degi-inigwele, Filistea-dulemar, an be-wagandi ukudba oburguoed,
be-dule-dula-napi-bukwadi bela an obelogoed.
31 Filistea-dulemar, gwage-nunmak-itogedba be binnasuli bomarsun.
¡Bela bemar dobe-itogedba be wawanmakmarsun!
Ar ade, sorda-bila-onomalad dad-nakwed-argan-sapiledsik waa-ainakweyob melledanikid,
dule bela danagwena duurmakdanikid.
32 ¿Igi-be we-yalaga-dule-garda-berbemalad-abin be sogoe?
Weyob be sogoed:
‘Ar Bab-Jehová Sión-yala sisad,
ar agi dule-wile-itodimalad dukued-neg amioed.’ ”