3. NEGGWEBUR-BAIGANGA GAYABURBA-SOGLENAID
46
(46:1–51:64)
Egipto-dulemargi iduakwaa-sunmaklesad
1 Bab-Jehová-gayaburba, e-gayaburba-barsoged-Jeremíasʼse nonikid, neggwebur-baigangi ega sunmaknonikid. 2 Josías-machi-Judá-rey-Joacim, Judá-yalagi birgabakegus dummadga maigua, Babilonia-rey-Nabucodonosor, Egipto-rey-Faraón-Necao-ogalakus gusad. Deunni, Faraón-Necao, Carquemis-neggweburgi Éufrates-diwar-nagaba maigusad. Bab-Jehová, Faraón-Necao-sordamargi, degi, Egipto-dulemargi weyob sognonikid:
3 “Guakwaa sigu-abgaed amimar,
bila-onogega namar.
4 Guakwaa moli nasikmar.
Moligi-nanamalad, moligi be nakwemar.
Guakwaa gudii be imakmar,
bormo-gurgin be yomar.
Eswarmar be oswiswimakmar.
Esgoro-mor be yomar.”
5 Bab-Jehová soged:
“¿Ar wede igidi?
Be-sorda-bila-onomalad galakudmalad,
gannar sorsik sikirmakdemalad.
Ise-gwayale, sorsik-ataksuli duurmakmamaid.
Bela dobegwar neg itoleged.
6 Dule-binnasuli-yeer-abarmakedi, geg wakinned,
dule-gandikidi, geg dukued.
Dad-nakwed-argan-sapiledsik Éufrates-diwar-gakaba, yoledapdamalad,
aimukuddamalad.
7 ”¿Ar wede doawa? Nilo-diwar-nodanikidyob nodaniki.
¿Wede doa diwar-sukamakdanikidyob daniki?
8 Egipto-sordamar danikid,
Nilo-diwar-engudanikidyob danikid,
diwar-sukamakdanikidyob danikid.
Ar Egipto-sordamar soged: ‘Yar-birise an nakoed,
bela yalamar-naid an odogoed.
Neggweburmar an osulogoed,
degi, an e-dulemar obelogoed.
9 ¡Molimar, be urwemar!
¡Bila-ur-napaginmalad, binnasuli be abarmakmar!
¡Sorda-bila-onomalad, ginemar!
¡Cus-sordamar, be-sigu-abgaed be gamar!
¡Fut-sordamar, be-sigu-abgaed be sumar!
¡Lidia-sordamar, be-warsi be yaa imakmar!’
10 ”We-iba, Bab-Jehová-Bela-Gangued-Nikad-ibad.
Buged-mai-imaked-ibaga guoed,
e-isdarmaladgi buged-mai imakoed.
Es-suid geg-itogusadse dulemar-gindakoed,
es-suid na dulemar-ablisgine immelegoed.
Dad-nakwed-argan-sapiledsik, Éufrates-diwar-gakaba,
Bab-Jehová-Bela-Gangued-Nikadi, dulemar-oburgoed.
11 ”Egipto-dulemar, Galaad-yalase be namar,
ase, ina-wawadikid be aminamar.
Inamar bukidar be amimalo-inigwele,
gwen be nuguosurmalad.
12 Bato neggwebur-baigan be-galakusad wismalad,
binnasuli be-boedi bela napaneg-naidgi itoleged.
Sorda-bila-onoged, sorda-baidbo-yolenanaidi,
ebobela napagi aimukumamaid.”
13 Bab-Dummad-gayaburba-barsoged-Jeremíasʼse weyob Bab-Jehová-gayaburba nonikid. Deunni, Babilonia-rey-Nabucodonosor, Egipto-yalagi gwichigudanigu, ega weyob sognonikid:
14 “Egipto-yalagi we-ibmar be sogmalo,
Migdol-neggweburgi, Menfis-neggweburgi, degine, Tafnes-neggweburgi be weyob sogmalo:
‘¡Guakwaa bukumalo, ise-neg-itogar ambikumalo!
¡Be-dikarbali, es-suidmar neg-gagadagoed!’
15 ¿Ar ibiga be-sorda-bila-onomalad aimukumamai?
Ar gege gannaa gwisgumalad,
ar Bab-Jehová we-dulemar-omukusad.
16 Be-sordamar, egi yolenanaid,
na birgi-birgine aimukumamaid.
Weyob sogmalad: ‘Gwichibin sae,
anmar-neggweburse anmar nae,
anmar-gwalulesad-yarse anmar nae,
anmar-isdarmalad-es-suid-idu anmar wakinne.’
17 Degi, binnasuli weyob sogmalad:
‘¡Faraón unnila binsa ee gordii!
¡Egipto-reyga-ibmar-soglesad bergusad!’ ”
18 Ani an Rey gued, dula-maidid,
Bab-Jehová-Bela-Gangued-Nikadye an nugad.
An soged:
“Igi yar-baiganba bur Tabor-yar-dummad nosii,
igi demar-gakaba Carmelo-yar bipisur nosii,
deyob-dungueyobi, be-isdarmalad begi danimaloed.
19 Bemar Egipto-yalagi-bukmaladi, gales-ebipiledmaloed-idu be guakwaa ambikumalo.
Ar Menfis-neggwebur bela ollobi naguoed,
bela bibisgoed, dulemar egi megosulid.
20 ”Egipto-yala, moli-bebe-nikad-bunolo-yeerdaklegeyob dakleged,
degi-inigwele, obelolegegala dad-nakwed-argan-sapiledsik, moliburyobi egi danimalad.
21 E-sordamar-manigi-bennuklegarmalad ilemakar-bukwad,
moli-bebe-nikad-bunolomar-wardada-daklegedyob dakleged,
amarmoga, gannar sorsik duurmakmaimarmogad,
bela danagwena gwen gwisgusuli duurmakmamaid,
ar e-bergued-ibagan ega mosad,
degi, sabsur-odurdakleged-ibagan ega nagunonikid.
22 Egipto-sordamar naibe-goleyobi-itolege duurmakmamaid,
e-isdarmaladdi gandikidgi egi warmakdanikid.
Sapi-sikmaladyobi, akan annik-annik e-bina danimalad.”
23 Bab-Jehová soged:
“Be-sapimar ise-gwamakar-bukwa-inigwele,
bela naitinagase obelolegoed.
Sapi-sikmaladi, bur bule sesmarba mergued,
dule geg we-dulemar ebised.
24 Egipto-yala-yeerdaklegedi, nue obingegsalegoed.
Dulemar-dad-nakwed-argan-sapiledsikmaladga uklegoed.”
25 Israel-dulemar-e-Bab-Dummad-Jehová Bela-Gangued-Nikadi soged: “An Tebas-dulemar-e-bab-dummad-Amónʼye-nugad sabsuli odurdakoed. Degi, Egipto-dulemar, e-bab-dummagan, degine, e-reymar an sabsur-odurdakbaloed. Degine, Faraón, degi, dulemar-Faraónʼgi-bensurmalad an sabsur-wiobaloed.”
26 Bab-Jehová soged: “Dulemar-be-oburgwebi-gudimaladga an be-urmakoed, Babilonia-Rey-Nabucodonosorʼga, degi, ega-arbamaladga an be-ukoed. Geb a-sorbali, Egipto-neggwebur epennegwadyobi gannar ambikuoed.
27 Be an-dula-Jacob-wagan-gumaladi, melle be gwayemar,
Israel-wagan, melle be dobee itomar.
Jacob-wagan, ar an we-yargi bemar-onogoed,
ar be-wagan Babiloniaʼgi-gales-bukmaladgi an onogoed.
Gannar be bogidik-gudii guoed,
dobedsuli be garmakdii guoed.”
28 Bab-Jehová soged:
“Be an-dula-Jacob-wagan-gumaladi, melle be gwayemar.
Be-bendakega an be-yalaba gudiid.
Bia an be-oaisakismala, a-yalamar an bela-naitinagase obelogele,
bemardi an be-obelogosulid.
Unnila igar-innikigwadba an sabsur-bemar-odurdakoed,
an bemar-odurdaksuli an guosulid, an bemar-odurdakedsegad.”