20
1 Inna-gagbidi, bingedsuli dule-imaked.
Sisa neg-gagaega dule-imaked.
Dule, wemar-gobsale, binsaedsuli naddaed.
2 Rey-urwedi, achumigur-nono-wawaad-uurmakedyob gued.
Dule rey-ourwega-imakedi, na dukin boni amied.
3 Dule-e-urwedgi-banguedi, bur nug-dummarba gued.
Dule-binsaedsulidaeddi, urwed-amied.
4 Dule-wiegala yorgi neg imaksulid,
ibmar-gwag-weleged-ibagangi ibmar-gwag weosulid.
5 Dule-binsaedi, dii-wiladyob gued,
dule-ibmar-nue-wisiddi irgwensuli dule-binsaed-baramied.
6 Dule-bukidar sogdamalad, ede dule-nuedye.
Degi-inigwele, dule-inniki-ibmar-sogeddi, ¿doa amioe?
7 Dule-nuedi, innikigwadba nanaed.
E-mimmigan e-bab-nanaedba-nanadimarmogadi, egi ise-nued binsalesad.
8 Ar rey igar-nabogega e-ologanagi sigisale,
unnila e-atakedgi bela ibmar-isgana baramied.
9 Dule geg soged: “Andi gwage swilidik-nikaye,
andi isgued sateye.”
10 Bab-Jehová ibmar-sogbogwad nabir daksulid:
Nibir-noaled, wilubsaed-noaled.
11 Machigwa e-ibmar-imakedba magar dakleged,
e-daed innikigwadid, degi, nuedbalid.
12 Bab-Jehová ibmar-sogbo yeerdakle obinnisad:
Uaya, ibmar-itogegar.
Ibya, ibmar-dakegar.
13 Mer be dule-wilegedga-guega, mer be gabedginbi binsae.
Bur be arbaedginbi binsae,
adi, mas obinebaka be nikuoed.
14 Dule-ibmar-bakedi, yamo sogdedaed: “¡Wedi nuedsuli! ¡Wedi ibmar-isgana!”
Ar we-ibmar-baksad-sorbardi, weligwar itodaed.
15 We-napneggi, ormar-nika-inigwele, akwa-nuegan-nika-inigwele,
dule-binsaed-ibed-e-sunmakeddi, we-ibmarmarba bur nuedid.
16 Dule-akudaked-anar dule-mani-bennukoye-sogsad-ibe, ibmar-nued be sue.
Mani-bennukegala, dule-e-ibmar-nued be gae.
17 Dule, emar-yardakedgi masgunned-amiedi yeer-itoged,
degi-inigwele, a-masgunnedi durgan-gunneyob gued.
18 Igarmar-nuegan-amilegedi, binsaed-nued-dakedba amileged.
Bila-onolegegala, igar-nikaa imaklegergebed.
19 Dule-galagwensuli-sunmakedi, ibmar odukusulid.
Degisoggu, dulemar-gadi-galagwensuli-sunmakmaladba mer be akae.
20 Dule e-bab-ukabsaele, e-nan-ukabsaele,
nuchukwaa burgoed.
21 Gebegi ibmar-irgwensursunna-nikulegedgi,
be yeer itogosulid.
22 Mer be sogo, an buged-mai imakoye.
Mer be Bab-Jehováʼgi bensuli gue,
ar e be-bendakoed.
23 Bab-Jehová nibirmar-noaled isdar-daked,
ibmar-wilubdaked-noaled abesulid.
24 Bab-Jehová, dule-iduega gued.
Degisoggu, dule na yoedse igi-guoed wissulid.
25 Nue-binsassuli Bab-Dummadga-ibmar-imakoye-soged bonidar-dummadid.
Geb sogsad-sorba, binsadele, an ibiga deyob sogsadibeye.
Deyob-binsaedi, bonidar-dummadid.
26 Rey-binsaed-ibedi, dule-isganamar-oaisakied.
Ob-ubigwar-imaklegeyob ese ubigwar gumalad.
27 Dule-burba, Bab-Jehová-anmarga-uksadi, bela gwage-ulubse binsaed-baramied.
Ar a-burba, gwallu-meegwadyob dulega uksad.
28 Wile-dule-daklegedi, degi, napiragwadgi-ibmar-soglegedi, rey-bendakega gued.
Rey-e-negdakmaidi, wile-dule-daklegedgi gangumaid.
29 Sapingan-e-werguedi, e-garganguedgi siid.
Sergan-e-werguedi, e-ibmar-wisidgi simogad.
30 Bibyolegedgi, degi, naibisalegedgi, dule-isgana nudakleged.
Sabsur-imaklegedgi, galagwensur-binsaleged nudakleged.