66
Bab-Jehová-e-igar-naboged, degi, Sión-yala-gannar-sigoed
1 Bab-Jehová weyob soged:
“Nibnega an-ologana gued,
napneg an-nag-onakwed gued.
¿Ibi-neg be anga sunna sobsamarsunnale?
An-obunnoged-neg, ¿bia be anga sobmalosunna?
2 Ani Bab-Jehová soged: Ar belagwable we-ibmarmar ani an obinnisad,
deyobi nagunonikid.
”Ani an dule-wilemalad, dule-suli-suli-itodimalad,
degi, an-gayaburbaba binsaed-nika-nanadimalad, an yeer-daked.
3 Ar dulemar anga moli-bebe-nikad-machered ogumakar ukedi,
dule-gindakmaladyob gumalad.
Ar dulemar anga sibad-wawaad-senigana-oburgwedamaladi,
bab-dummadyob-imaklemaladga achu-nono-bisgar-ukmaladyob gumalad.
Ar dulemar anga ibmar-gwag ukdamaladi,
bab-dummadyob-imaklemaladga sin-ablis-ukdamaladyob gumalad.
Ar dulemar an-nug odummogega anga ina-wawadikid obupurmakdamaladi,
bab-dummadyob-imaklemalad-e-nug-odummomaladyob gumalad.
We-dulemar na dukin e-itolegedba igar susmalad,
e-ibmar-isgana-imakedgi na yeer itodimalad.
4 An ega sabsur-odurdakleged ukmogoed,
bela-belad-ibmar-dobmalad an egi barmidoed.
Ar an gochagua, gwen dule an-abin-imaksasulid.
Ar an sunmaksagua, gwen dule an-itossulid.
Aka bur an-asabin ibmar-isgana imaksamalad,
an-ibmar-abesulid imaksamarbalid.”
5 Bemar Bab-Jehová-gayaburba-dobee-nanadimalad, Bab-Jehová-gayaburba be itomala:
“Be-gwenadgan-sae-be-dakdimaladi, degi, an-nug-ular-be-obandimaladi, dodoakwaa weyob sogmalad:
‘Bab-Jehová, e-gargangued oyoge,
adi, anmar bemar-weligwar-itoged dakegar.’
Ar isdar-be-dakmaladdi bingegumaloed.”
6 Neggwebur-akale, gayaburba binnasuli goled,
Bab-Dummadse-goled-neggi gayaburba goled:
“We-gaya, Bab-Jehová-gayaburba gued,
e-isdarmaladga sabsur-ibmar sognaid.”
7 Bab-Jehová soged:
“Jerusalén, boni-itodaged-iduale, bato mimmi nikusad.
Jerusalén, yoo-bonigan-itodaged-iduale, goe-susugwa baksad.
8 ¿Doa weyob ibmar-soglege itodii?
¿Doa weyob ibmar-oyolege dakdii?
¿Ar dulemar-yargi-bukued ilagwen-bukuar bukusi?
¿Ar neggwebur-gwagwen ukiagwale gwalulesi?
Degi-inigwele, Sión-yardi abga-bonigan-itoaliyalaba mimmigan nikusad.”
9 Bab-Jehová soged:
“Ar ani an sikwi-aidegega imaked,
degite, ¿an geg sikwi-odegega imakde?
Ar ani an dula-nikuega-imaked,
degite, ¿an sikwimar-aideged-igar gaode?
10 ”Bemar, Jerusalén-neggwebur-sabmaladi, Jerusalénʼba be weligwar-itomala,
e-ular, be yeer-itomala.
Bemar, Jerusalénʼba bukib-binsadimaladi, be weligwaledgi ichomakmala.
11 Ar Jerusalén-neggwebur nanyobi e-mamgi be-onumaloed, immerbaa be gumaloed.
E-nunis-ena-ena-nanaid immelegedse bemar gobmaloed,
egi be nue-yeer itomaloed.”
12 Ar Bab-Jehová weyob soged:
“An Jerusalén-neggweburgi dii-nollosur-aryomaidyobi gwage-bogidikid nasikoed.
Dulemar-yar-baigangi-bukmalad-e-ibmar-nuegan diwar-engumaidyobi, Jerusalénʼga-ukega an imakoed.
Jerusalén, goemaryobi mamgi be-onumaloed,
e-sakwagi angaagwar be-semai guoed,
e-nukugi be-mesmaloed.
13 Nan igi na e-mimmi-gwage armake, deyobi an bemar-gwage armakoed.
Bemar Jerusalén-neggweburgi gwage armaklemaloed.”
14 Bemar weyob ibmar-dakalile, gwagegi bemar weligwar itodmaloed,
gagan-aramakdedyobi bemar gannar gannaledmaloed.
Bab-Jehová e-maimar-abargi e-gangued oyogoed,
e-isdarmalad-abargi e-urwed oyogoed.
15 Bab-Jehová bato soo-abargi danikid.
E-bila-onoged-ur-napagined burwa-ooredyob dakleged.
Bab-Dummad, e-sae-itoged urwedgi oyononikoed,
e-sabsur-odurdaked soo-aramakwichiyob guoed.
16 Bab-Jehová, bela dulemarga soogi, degi, es-suidgi igar-nabogoed.
Bukidar Bab-Jehováʼse burgwemaloed.
17 Bab-Jehová soged: “Dulemar-san-islidik-imakmaladi, degi, san-swilidik-imakmaladi, dule-negabargi-nadapidba nadapmalad, adi, bab-dummadyob-imaklemalad-dudumar-galuse-dogega. Bela-wemar na mesa burgwemaloed. Dulemar-sin-gunmalad, nusa-gunmalad, degi, ibmar-baigan-isemalad-gunmalad, bela-mesa bergumaloed.
18 ”Ani, an e-ibmar-imaked-ulale, degi, e-binsaed-ulale, bela dulemar-yar-baid-baidgi-bukmalad, degi, gaya-akar-akar-sunmakmaladi oatosokalid. We-dulemar danimaloed. An-gangued-yeerdakleged dakmaloed.
19 ”An ega wilub-oyogoed, abala dule dula-bemaloedi, we-yarmarse an barmidoed:
Tarsisʼse, Futʼse,
Ludʼse (we-dulemarde sigu-mied-dulemalad),
Tubalʼse, Javánʼse,
dikasur demar-gakaba-neggwebur-bukmalad an-nug-itodisurmaladse,
degi, an-gangued-yeerdakleged-dakdisurmaladse an barmidoed.
”Wemala, dulemar-yar-baid-baidgi-bukmaladga, an-gangued-yeerdaklegedgi sunmakmaloed. 20 Dulemar be-gwenadgan-yar-baid-baidgi-gudidimalad, an-yala-islidikid-Jerusalénʼse, anga ibmar-uklegedyobi seledagega imakmaloed:
Abala, molimargi be-gwenadgan-sedamaloed.
Bamaladdi, moli-ur-napagined-bila-onomaladgi,
e-gabmaladgi,
moli-uaya-senigwadmargi,
degi, moli-yargan-muremaladgi sedamaloed.
”Ar igi-Israel-dulemar anse-goled-negse bormo-swilidikidgi anga ibmar-gwag-ukleged sedanidamala, deyobi, be-gwenadgan-sedamaloed. Ani Bab-Jehová deyob soged.
21 ”We-be-gwenadgan-seledamaloedi, abala dule-irwa-anse-golemaladga, degi, Levita-dulemarga an suoed. 22 Ar igi an-asabinni nibneg-gwapid, degi, napneg-gwapid degisadegu-nai-guoe, deyobi, be-waganmar degisadegu-bukwa an imakoed. Degi, bemar-nug degisadegumogoed. Ani Bab-Jehová deyob soged.”
23 Bab-Jehová soged:
“Nii-binid-gwisgued-ilibali, degi, obunnoged-ibagan-ilibali, bela dulemar an-nug-odummodii gumaloed.
24 Ainidmaloed, geb dule-angi-gwisgusmalad-e-muigan omilede dakmaloed.
”Ar nus-e-san-gunnedi gwen burgosulid,
deginbali, soo-e-san-ogumaknaidi gwen ginnosurbalid.
Bela dulemarga ibmar-imadga guoed.”