64
Babse-goled, dule-isganamargi an-bendakye
David namakmalad-e-iduedga we-namaked narmaksad.
1 Bab-Dummadye, an-ibmar-isdar-itogedi, an bega sognaidi, wis be itoge.
Bab-Dummadye, be an-bendake,
an-isdarmalad dobe an itodiid.
2 Dule-isganamar-anbina-itosgudimalad-idu, be an-odukue.
Dule-ibmar-isgana-imakmaladgi, be an-onoge.
3 Es-suid-nugar-datarmakle-daebayobi e-gwabin-duku imakmalad.
Igi sigu-milege, debayobi, e-gwabin-duku gayaburba-isganagan dulegi mied.
4 Dule-gwen-neg-oakalossulidgi, yamo arbakee gwichiguddamalad,
wile-gwen-daksuli, dulegi aibitedamalad.
5 Dule-isganamar, na muchub-muchub e-igar-isganagi ogannobukwadamalad.
Idu igar-amibukwadamalad, igi imakmalodibeye.
Sogdedamarbalid:
“¿Ar doa anmar-dakosunna?”
6 Dule-isganamar igar-isgana-nue-amibukwadamalad, sogdamalad: “Anmar igar-napiragwad amibukwamalad.”
Dule-binsaedi ibiyobi, nue-akusunna itolege.
7 Bab-Dummaddi a-dulemargi e-sigu midoed.
Wissuli-bukwadgi galedamaloed.
8 Dukin na e-gwabin-sunmakedgi sabsur-odurdaklemaloed.
Doa deyob dakdagoe, egi dodoar sunmakdoed.
9 Bela dulemar-bukwadgi dobed nagunonikoed.
Degidgine, Bab-Dummad-ibmar-dummagan-imaksadgi sunmakdemaloed.
Agine, magar Bab-Dummad-ibmar-imaksadgi binsadmaloed.
10 Dule-nuegan, Bab-Jehováʼgi wergudmaloed,
egi bensuli gudmaloed.
Dule-gwage-nuegan yeer itodmaloed.