5. GARDA-SOGATALED
107
(Salmos 107:1–150:6)
Bab-Dummad wile-itolegedgi dule-ollorsaoed
1 Bab-Jehováʼga dog-nuedye sogmala,
ar edi, dule-nuedid. E-sabgued, degisadeguad.
2 Bab-Jehováʼse-abonolesmalad,
Bab-Jehováʼse-e-isdarmalad-ganguedgi-bela-bela-bendaklesmalad,
3 Bab-Jehová bela-Israel-dulemar-yar-baid-baidgi-bukwad senonikid:
Dad-nakwedsikmalad, dad-argwanedsikmalad,
dad-nakwed-argan-sapiledsikmalad, dad-nakwed-argan-nuedsikmalad.
Amar Bab-Jehováʼga dog-nuedye sogmala,
ar edi, dule-nuedid. E-sabgued, degisadeguad.
4 Dulemar-abala nega-dulesulidganba yoggus gaamakdii gusmalad.
Neggwebur-megdapmaloedse-momalaga, gwen igar-amisuli-gudii gusmalad.
5 Na mas-gunbigudii gusmalad, uku-uku-itodii gusmarbalid,
gwen san-bar-onoged itossurmalad.
6 Geb surbinsa-itogusmaladba Bab-Jehováʼse gochamalad,
geb Bab-Jehová e-wiledimaladgi bendaknonikid.
7 Bab-Jehová neggwebur-megdapmaloedse-momalaga,
igar-innikigwadba idumai gusad.
8 Dule-nue-wiledakmaid-ulale, Bab-Jehováʼga doggus-nuedye be sogmala.
Dulemarga-ibmar-gegerdaklemalad-imakdiid-ulale, Bab-Jehováʼga doggus-nuedye be sogmala.
9 Bab-Jehová dule-uku-uku-itodimaladga ukud obeloged.
Dule-ukudmaad-itodimaladga bur mas-nued uked.
10 Abala nue-wile-itobukwa, emar-maiga-bukwa gusmalad.
Negasichidgi, burgwednaga-bukwa gusmalad.
11 Ar Bab-Jehová-Bur-Birigined-igar-sogsadba ibsassurmalad.
Ar Bab-Jehová-binsaed-uked isdar itosmalad.
12 A-ulale, Bab-Jehová arbaed-dummad ega urmaksad,
aimukumai gusmalad, dule gwen bendaksasulid.
13 Geb surbinsa-itogusmaladba Bab-Jehováʼse gochamalad.
Geb Bab-Jehová, e-wiledimaladgi bendaknonikid.
14 Negasichidgi-burgwednaga-bukwamaladgi onosad,
emar-maiga-gudidiidgi onosad.
15 Dule-nue-wiledaked-ulale, Bab-Jehováʼga doggus-nuedye be sogmala.
Dulemarga-ibmar-gegerdaklemalad-imakdiid-ulale, Bab-Jehováʼga doggus-nuedye be sogmala.
16 Ar yawagakmar-esgoro-gordikidgi-sobaled bibichisad,
yawagak-edimalad-esgorobiid ubi-ubi imaksad.
17 Anmar-dadgan Bab-Jehová-Igar-Sogsadba gwen ibmar-imaksasurmarsoggu, binsaed-satedyob gusmalad.
Ibmar-isgana-imaked-ulale, wiledii gusmalad.
18 Bela ibmar-gullemaladi ega aged ukdaed.
Bato e-bergued-ibagan ese warmaksa itosgusad.
19 Geb surbinsa-itogusmaladba Bab-Jehováʼse gochamalad.
Geb Bab-Jehová, e-wiledimaladgi bendaknonikid.
20 Bab-Dummad na e-sunmakedba dulemar-nudaksad,
deyobi, burgwedgi bendaksad.
21 Dule-nue-wiledaked-ulale, Bab-Jehováʼga doggus-nuedye be sogmala.
Dulemarga-ibmar-gegerdaklemalad-imakdiid-ulale, Bab-Jehováʼga doggus-nuedye be sogmala.
22 Bab-Jehováʼga doggus-nuedye-sogleged-ibmar-ukleged be ukmala,
weligwaledgi e-ibmar-imaksad be sogmala.
23 Dulemar muu-billi-dummaganba mani-amiegala,
muu-billiba urgi nanadimalad.
24 Wemala, Bab-Jehová-e-ibmar-imaksad daksamalad.
Muu-billi-wilasailadgi e-ibmar-gegerdaklemalad-imaksad daksamalad.
25 Bab-Dummad e-sunmakedba burwa binnasur ogochad,
demardi bela-bela dunguded.
26 Urdi mogirmar-naidse nakwiddaed,
muu-billi-wilaganse gannar aidenonidabalid.
Ar dulemardi burgwe-itomaladba niga-argwatemalad.
27 Mummuyobi banamakdidii guarmalad.
Aimukumamai guarmalad.
E-ibmar-wisidi binsa-wismalad,
gwen e-bendaksasulid.
28 Geb surbinsa-itogusmaladba Bab-Jehováʼse gochamalad,
geb Bab-Jehová e-wile-itomaladgi bendaknonikid.
29 Bab-Dummad burwa-dummad bogidik imaksad,
demar bipii imaksabalid.
30 Ar burwa-bogiledgua, dulemar yeer itosmalad.
Deyobi, Bab-Jehová ur-naguedse dulemar-sesad.
31 Dule-nue-wiledaked-ulale, Bab-Jehováʼga doggus-nuedye be sogmala.
Dulemarga-ibmar-gegerdaklemalad-imakdiid-ulale, Bab-Jehováʼga doggus-nuedye be sogmala.
32 Bemar, dulemar-onmakbukwad-abargi, Bab-Jehová-e-nug odummomala.
Girmar-dummagan-danar-bukwad-abargi, e-nug odummomala.
33 Bab-Dummadi, e-dulamar-ichakwadamalad-ular, diwarmar nega-dulesulidganga obinnisad,
dianmar neg-dinnaganaga obinnisbalid.
34 Bab-Dummadi, e-dulamar-ichakwadamalad-ular,
napa-gadi-ibmar-sanmakedi, napa-ichakwaga imaksad.
35 Bab-Dummad nega-dulesulidgan diimarga obinnisad,
neg-dinnagwad dianmarga obinnisad.
36 Agi dulemar-uku-uku-itodimalad urbisad,
geb we-dulemar megmalaga negmar sobsamalad.
37 Nainumargi ibmar-gwag digsamalad, uva-dubmar digsamarbalid.
A-ibmardi ega bela-bela sanmaksad.
38 Bab-Dummad we-dulemargi nued-binsasad,
e-dulamar mergudmalad,
e-molimar merguega imaksabalid.
39 Ar e-dulemar icheleddibe, ibgwensur-imakleddibe, mesagwar-imaklebukwad-ular, deyob guoed.
Sabsur-imaklebukwad-ular, nue-wilebukwad-ular, deyob guoed.
40 Bab-Dummad dulemar-nue-nug-nikamalad ibgwensur-daked,
nega-dulesulidganba gaamakdii imaked.
41 Ar Bab-Dummad, dule-wilegeddi na e-wilediidgi onoged.
E-gwenadgan, sibad-wawaad-mergueyobi, bukidar-nika imaked.
42 Dule-nuegan weyob-ibmar-dakoedba weligwar itomaloed.
Ar dule-isganamardi, bar-sunmakosurmalad.
43 Ar dule, binsaed-ibedile, we-ibmar gwagegi sedii guoed,
Bab-Jehová-e-sabgued magar itogoed.