20
Boni-dummagangi-obinega Bab-Dummadse goled
David we-namaked narmaksad. Namakmalad-e-iduedga soglenaid.
1 Dobedba be suli-suli itogele, Bab-Jehová be-itogena gadin.
Jacob-e-Bab-Dummad-nuggi, be bendaklegena gadin.
2 Bab-Jehová e-neg-islidikid-akale, bega bendakleged barmidagena gadin.
Bab-Dummad Sión-yar-akale, be-bendakena gadin.
3 Ega be ibmar-ukedi, Bab-Dummad bela insaena gadin,
ega be ibmar-ogumakar-ukedi, be-abin nuedgi abingaena gadin.
4 Be ibmar-abediidbali, Bab-Dummad bega ukena gadin.
Be ibmar-imakedgi-binsaedi, bega bela nueganbi guena gadin.
5 Boni-dummagangi be obichale, anmar weligwar-itogedba oimakdemaloed.
Anmar-Bab-Dummad-nuggi, olo-bander omemmermakdemaloed.
Bab-Jehováʼse be ibmar-egichisadi, bela bega sogedba imakena gadin.
6 Ar emigindi an wisdo, Bab-Jehová, e-nuggi-rey-nugsalegaled bendakoed.
Bab-Jehová e-ganguedgi, bila-onolegedgi, rey-nakwemai-guega imakoed.
Bab-Jehová e-nibneg-islidikid-akale, rey-abinsaoed.
7 Dulemar gwenna-gwenna unnila moli-ur-bila-onomaladginbi bensurmalad,
baigandi e-molimarginbi bensurmarmogad.
Anmardina, unnila anmar-Bab-Dummad-Jehováʼgi bensurmalad.
8 We-dulemardi nue geg gugus galakudmalad.
Anmardina, amba Bab-Jehováʼgi-bensulidba ganna gudimalad.
9 Bab-Jehováʼye, sorda-bila-onomaladgi, rey-nakwega be imako.
Bab-Jehováʼye, anmar bese gotele, be anmar-abinsao.