15
Elifaz, Jobʼga-sabsur-ibmar-sogded
1 Geb agine, Temánʼgined-Elifaz, Jobʼga weyob sogded:
2 “Dule-binsaed-ibedi yogasaar sunmaksulid.
Dule-binsaed-ibed yogasaar urwesulid.
3 Dule-binsaed-ibedi, dule-baidbo abin-abin-imaknaidgine, yogasaar sunmaksulid.
Dule-binsaed-ibedi, igar-nudakedgi sunmaksuli gusulid.
4 Bedina, aka be Bab-Dummad-dobekwaa-nanaedi obelonaid.
Aka be dule-bamalad mer Bab-Dummadse-golega imaknaid.
5 Be-sunmakedi be-isguedba be sunmaknaid,
dule-galagwensulidamaladyobi be sunmaked.
6 Be-sunmakedi dukin begi yolenaid, andi begi yolenaisulid.
Be-gwabin-duku dukin be-wioged.
7 ”¿Be-inse gwalules be itoge?
¿Yarmar-nanaid-idu, be-inse gwalules be itoge?
8 ¿Bebi binsaed-ibed be itosi?
¿Bab-Dummadde bese binsaed egissi?
9 Anmar bela be-ibmar-wisidi wismogad,
bela be-ibmar-magar-itogedi anmar magar itomogad.
10 Anmar-abargine dadagan bukwad,
be-babba bur selegan nanaed.
11 ¿Bab-Dummad gadi-gadi be-gwage-imaked be baisurdaksunde?
¿Bab-Dummad bega binnalegwadgi sunmaked be baisurdaksunde?
12 ¿Ibiga be surbinsa urwed-itoge?
¿Ibiga be urwakwaa atake?
13 ¿Ibiga be Bab-Dummadse urwe?
¿Ibiga egi be yogasaar sunmake?
14 ”¿Igi-dule na ibmar-oakalodisurye sogosunna?
¿Doa nodisurye sogosunna?
15 Bab-Dummad e-nug-odummodimaladginbela bengued,
amba nibnegbela swilidik daksulid.
16 Dulemarginbulesunna, e-abin swilidikidsulid.
Duledi, gobedbinagudiiyobi, isguedbina gudiid.
17 ”Job, nue be an-itogo, an bega ibmar soggwelo.
An-ibmar-daksad an bega sogesokalid.
18 We-ibmar dule-binsaed-ibegan anmar-odurdaksadi,
na e-babganba durdaksamaladid.
19 Agala, Bab-Dummadi a-dulemarga yala uknonikid.
Dule-ainebarmalad a-yargi eba bukwa gussulid.
20 Dule-isganadina, bane-bane nunmakedba-gar-itodii gudoed,
degine, dule-sabsur-emar-imakdiidgala, e-ibagan-bergued bato sogles naid.
21 Dule-isgana ibmargoled-emar-ogwayed itoged,
degine, na bogidik-gudiidgine, dule-atursamalad egi gwisgunonikoed.
22 Dule-isgana negsichidgi-wakinnodeeye gwen binsasulid,
es-suidse-ibitogoed ega igar maid.
23 Igar-wissuli garmakdiid, mula-masga-guega gudiid.
Dule-isgana e-oburgwileged-ibagan-mosad na wisid.
24 Wileged-dummad, suli-suli-itoged, bela-bela dobe-itogega imaked.
We-ibmarmala, rey-egi-yolesokaliyob itoge imaked.
25 Ar Bab-Dummadgi ise-urwar argan-oyonai-gusad-ulale,
na san-bule-bule Bab-Dummad-Bela-Gangued-Nikadga imaknai-gusad-ulale,
ede na dobe itodiid.
26 Ar dule-isgana Bab-Dummad-asabin ise-urwar gunaigusad,
ar Bab-Dummad-ourwega, sigu-abgaed-sommed urwedgi ega oyonai gusad.
27 ”Ar dule-isgana amba wagar-dukwa-dukwa-nika-inigwele,
degi, saban-dummad-inigwele,
28 neggwebur-ayaraledgi mai guoed,
negmar-ollo-ollo-siidgi gudii guoed,
negmar-aimukudanimaladgi mai guoed.
29 We-dule-isgana, bar ibmar-ibedga guosulid,
e-ibmar-nuegan-nikadi bela e-ibe bergudoed,
e-nainumar, bela e-ibe surgudbaloed.
30 Burgwedgi wakinnosulid, sapi-gannar-ainiardaed soogi-gummakeyob guoed.
Ar Bab-Dummad unnila e-bunnogedgi we-dule-obelogoed.
31 Dule-isgana, ibmar-baisurmaladgi-yardaklediid iege,
ibmar-baisurmaladgi-bengudisulid iege.
Ar we-ibmarmargi gwen ibmar-nued amiosulid,
we-ibmarmar, binsaledid.
32 Igi sapi e-sikleged-ibagan-idu sikleddae, e-anagan aramakosuli sikleddae,
deyob, we-dule-isgana burgwidoed.
33 Igi uva-dub-e-san, amba yoo-nue-gue batiddae,
degi, igi olivo-sapi e-durbamar-ainissuli berguddae,
deyob, dule-isgana bergudoed.
34 Degidbali, dule-isganamar e-anagan nikuosulid,
degine, manigi-emar-binsaed-gamaladdina, e-neguya bela soogi gummakoed.
35 Dule ibmar-isgana-imakedgi-binsaed, ibmar-isgana imaknonikoed,
e-gwagegi unnila emar-yardakedgi binsadiid.”