5
Cristo, Moisés-Igar-Maidgi anmar-ollor-imaksad
1 Cristo, Moisés-Igar-Mesisadgi anmar-ollor-imaknonikid. Agi-anmar-maiga-gudigusadgi anmar-onosad. Degisoggu, mer gannar be maiga-gumalaga, gandik na be imakmar.
2 Degisoggu, ani Pablo, an bemarga sogmardo:
Ar bemar be abgan-uka-duku-siked-igar Judíoʼmar-imakmaladyob be imakmalale, Cristo bemarga ibnuedga gwen guosurmalad.
3 Bela-dulemarga gannar an sogbar:
Ar doa-dule abgan-uka-duku-siked-igar imaksadibe, a-dule, Moisés-Igar-Mesisadba bela daergebed. 4 Dulemar Moisés-Igar-Mesisadba-nanaedgi isgussuliyobgued-amimaladi, Cristoʼgi bangunonimarsunnad. Bab-Dummad-abonoge-wilubsulinadgi, bangusmalad.
5 Ar anmardi, Bab-Dummad-Burbaba, Jesúsʼgi-bensulidgi isgussuliyob daklegoedi, anmar bensuli edarbedimalad. 6 Ar Cristo-Jesúsʼgi-akanimaladgi, dule-abgan-uka-duku-sikaled, degi, dule-abgan-uka-duku-sikarsulid-ebo gwen akarsulid. Unnila dulemar Bab-Jesúsʼgi-bensulidba sabedgi-ibmar-imaked bur napiragwad.
7 Ar bemar Bab-Jesúsʼba nue-nagus an be-daksamalanad. Ar emide, ¿doa mer igar-napiragwadba-nanaega bemar-igar-oburusmala? 8 We-igar-be-oburusmaladi, Bab-Dummad-bemarse-gochadgi gwen danisulid. 9 “Ar madu-ina ichegwale, degite, bela madu-omued.” Deyobdo, dule-wargwen neg-ichononidibe, belagwapa dulemar-ichoddaed.
10 Bab-Jesúsʼgi an bensulid, bemar gwen akar be binsaosurmalad, anyob be binsamarmogad. Ar dule-bemar-binsaed-gadiiddi, ar doa-duledibe, we-duledi, nue-sabsur odurdaklegoed.
11 Gwenadgan, abgan-uka-duku-siked-igargi amba an sunmakdiina, degite, ¿ibiga Judíoʼmarse amba an baregilledisunna? Ar deyob an sunmakdiina, Judíoʼmar Cristo-nakrusgi-bioklesad-igar baisur-itosmalanad. 12 Bitigi, dulemar-abgan-uka-duku-siked-igargi bemargi-yoledimaladi bur bela na alugwagse-bakale, gwasumarsunnana, gadin.
4. ISGUEDGI-OLLORGUSADBA NANALEGED
(5:13–6:10)
13 Gwenadgan, Bab-Dummad, Moisés-Igargi-bachik-guega, bemarse gochad. Emide, bemar Moisés-Igargi bachikgusmaladid. Degisoggu, Moisés-Igargi-bachikgusadi, melle be igar-isgana-imakega be imako. Suli, degisuli. Na be muchub-muchub sabguedgi bendakmar. 14 Ar Moisés-Igar-Mesisad bela irgwen-sogar weyob soglesiid:
“Ar igi na be san-sabgue, deyobi dule-baid be sabgumogoed.”
Levítico 19:18
15 Ar na be muchub-muchub uludmalale, nue salakarmar, ar na be dukin-dukin obelodmaloed.
Dule-daed, degine, Bab-Burbaba-daed-e-wilubgan
16 Degisoggu, bemarga an sogsun: Bab-Burba-sogedba be nanamar, melle be-san-ibmar-imakbiedba be damar. 17 Ar ade, anmar-san-ibmar-sabied Bab-Burbagi gwisgunonidaed. Degi, Bab-Burba anmar-san-ibmar-sabiedgi gwisgunonidamogad. Degisoggu, na muchub-muchub egi gwisgumardo, adi, bemar na be-ibmar-sabiedi, melle imakmalagar. 18 Ar Bab-Burba bemar-idumaile, bemar Moisés-Igar-Mesisadgi bar gudisurmardo.
19 Dulemar na e-san-ibmar-sabiedba-damaladi, weyob damalad:
E-omesuli, degi, e-suisuli na dikarba yolemalad.
Yoo-abirgunagwar-na-nikue ebo negsichigi nanamalad.
Galagwensuli sunnasur damalad.
E-gwagegi galagwensuli nisaedginbi binsamalad.
20 Bab-dummadyob-imakleged-e-nug odummoged.
Emargi ina-isgana imaked.
Na isdar-dakmalad.
Gadi ourwemalad.
Gadi nobgumalad.
Sae ibmar-itomalad.
Abin-abin imakmalad.
Na abin-abin urwemalad.
Igar-nued-maidgi bangumalad.
21 Sae emar-ibmar-nikad dakmalad.
Dulemar-oburgwemalad.
Gadi mumgumalad.
Agumakar iba onomalad.
Degi, bela ibmar-wegi-gumalad imakmalad.
Idu bato an bemarga sogsadyob, gannar an bemarga sogbalid, dulemar-degidamalad Bab-Dummad-e-negdakmaidse gwen dogosurmarye.
22 Bab-Burbadi, weyob dule-dae imaked:
Dule-sabee-nanae imaked.
Weligwar-itoge imaked.
Ulubgi-bogidik-itoge imaked.
Ukurmakar-ibmar-imaksuli imaked.
Yeer-itogedgi-dulemar-bendake imaked.
Emargi-nueddae imaked.
Bab-Dummadgi-bensulidae imaked.
23 Binnalegwadgi-ibmar-sae imaked.
Dukin-na-san-bargae imaked.
Weyob Bab-Burba-dule-dae-imakedgi bela igarmar-mamaid geg egi gwisgued.
24 Ar dule-Cristoʼgadid, na e-sanginbi-binsaedi, degi, galagwensuli-ibmar-isganabina-itogedi bar sedisulid, ar bato nakrusgi we-ibmar bioksad. 25 Ar anmar Bab-Burbaba-gudiile, anmar Bab-Burba-sogedba nanamarbarsundo.
26 Degisoggu, mer na san-dummarbaa imakmar. Mer na be muchub-muchub emar-ourwedii gumar, degi, mer be aimar-ibmar-nikad-isdardakdii gumarbar.