40
1 Bab-Jehová, Jobʼga sunmakdebalid, weyob ega sogded:
2 “¿Ar dule Bab-Dummad-Bur-Biriginedgi-urwenaidi, gan-bipigi Bab-Dummad-osioye binsasunde?
Ar degite, we-dule, Bab-Dummad-abinsado.”
3 Geb Job, Bab-Dummad-abin sunmakded, weyob sogded:
4 “¿Igi an be-abin-imakosunna?
Ar an dule-nuedsulid. Geg an be-abin-imaked.
5 Bato ilagwen an sunmaksabinned, bar an sunmakosuli.
Bato an ibmar sogsabinned, bar an gannar-gannar ibmar sogosuli.”
Bab-Dummad-e-gangued-oyolenaid
6 Bab-Jehová burwa-gammuba Jobʼga sunmakded. Weyob ega sogded:
7 “An-abin, machered na be san-imako.
Be an-odurdakega, emisgi ani an bese ibmar egisgwelo.
8 ”¿Be an-ibmar-inniki-imaked be osulosunnode?
Na be sogega, bedi ibmar inniki-imakdiiye, ¿aga be angi gwisgusunnode?
9 ¿Be-surgande an-surganyob gangude?
Ar be-sunmakedde, ¿an-sunmakedyob gangu-sunmakde?
10 ”Ar deyobile, be-gangued-yeerdakleged be oyodo,
be-ganguedba be-nug-dummarba be imakdo.
Be-gangued-yeerdakleged be oyodo,
bela-bela be-yeerdakleged be oyodo.
11 Be-isdarsun-itodiid mer be bargae,
dule-san-dummarba-itodimalad be dake, mesagwar be imake.
12 Dule na san-bule-bule-imakdiid be dake, a-dule be obingegsae.
Dule-isganamar bia gudii be dakalir, bela be obeloge.
13 Bela we-dulemar be dige-dige imake,
napa-urba ise digar be imake.
14 Ar deyob ibmar-saele, magar an be-dakodo, be dule-buledye,
be-ganguedgine be bendakleged amiye.
15 ”Be dakena, ibdula-Behemotʼye-nugad, moli-bebe-nikadyob unnila gaganbi maed,
igi an be-obinnisa, deyob an we-ibdula obinnismogad.
16 We-ibdula-e-garganguedi
bela e-sorgargi, degine, e-saderba siid.
17 E-bunnu urwaryob banamaked,
e-dua-gasimar yeer gangu nikabalid.
18 E-gar-nikadi esgoro-gordikidyobi nikad,
e-nagmar esgoroyob-gangue nikad.
19 ”An ibmar-durgan-obinnisad-abargi we-ibdula emargi obinmaid.
An we-ibdula oburgwebiele, sunna an oburgwed.
20 Sapurmar-nanaidi, ega masgunned uked,
a-sapurgi ibdurganmar ichomakdididamalad.
21 We-ibdula negsichigi obunnomaidaed,
masar-matagan-imbaba dukumaidaed.
22 Sapimar-urba obunnomaidaed,
gaganmar-mata-imbaba gudidaed.
23 We-ibdula diwar-noalile, gwen bai itodasulid,
diwar-Jordán e-gayase ubomaile, gwen bai itodasulid.
24 ¿Doa we-ibdula nuu-e-dakmai gaoe?
¿Doa ega asu udkoe?”