32
Rey-innikigwad yar-seoed
1 Be dakmar. Rey-wargwen innikigwadba yar-seoed,
degi, dummagan-neggwebur-semaladi, napiragwadba negsemaloed.
2 Dummagan-neggwebur-semaladi, burwa-irwa dulemar-odukueyobi, dulemarga gumaloed.
Burwa-dummagan-noed-irwa dulemar-odukueyobi, ega gumaloed.
Neg-dinnagwadba dian-maidaeyobi, ega gumaloed.
Nega-dulesulidganba akwa-dummad-negsichi-imaksidaeyobi, ega gumaloed.
3 Bela-belad nue-nakuledii gumaloed,
nue-bogimakar dulemar-sunmaked-itodii gumaloed.
4 Nue-itoakwaa ibmar-imake gumaloed.
Nuekwa-sunmake, magar-nue-neg-itoge gumaloed.
5 Dulemala, dule-binsaedsulidaed dule-nuga-nikadye bar biosurmalad.
Gadi-dule-yamogedi, sae-dakledoed.
6 Ar dule-binsaedsulidaedi, binsaedsuli sunmaked, yogasaar sunmaked.
Igar-isganaginbi binsadidaed,
igar-isganabi imakdidaed.
Bab-Jehováʼgi gakansaar sunmakdidaed.
Dule-masgunbigudiid ogunbidasulid,
dule-ukudmaada-itodiid ogobbidasulid.
7 Gadi-dule-yamogedi, dule-yamogedgi alamakdidaed,
igar-isgana-imakedgi alamakdidaed,
e-gakansaedgi dule-wilemalad-wiodidaed.
Dule-gakansaedi, dule-ibmarbina-sogdiid ega igar-naboye-gordidamaladga, gakansadidaed.
8 Ar dule-nuga-nikaddi, degisulid.
Igar-nueganbi imakdidaed,
e-igar-nuegan-imakedba e-nug dunguoed.
Jerusalén-omeganga iduakwaa ibmar soglesad
9 Omegan-gwen-bai-itosurmalad, ¡be nue an-itomar!
Bunamala-gwen-bai-binsadisurmalad, an bemarga-ibmar-sogoedi nue bogimakar be an-itomalo.
10 Emide, bemar bela nueganbi-bukwa daklemalad,
birgagwensega bemar, dobedba-wawanmakdemaloed.
Ar ade, uva-sanmar bar welegosulid,
ibmar-gwagmar bar welegosulid.
11 Omegan-gwen-bai-itosurmalad, ¡be nue dobee itomarsun!
Bemar-baisur-itodimalad, ¡dobedba be wawanmakmarsun!
We-mor be yoimalad esumarsun,
wile-itoged-mor be yomarsun.
12 Nainu-yeerdaklege-naidga, degi, uva-nainu-nuegan-naidga,
be bukib-itogedba binasgar be bibyomarsun.
13 Degine, an-dulamar-e-yar ikomar-yaisulidga gudoed,
gagan-ikobimalad-yaisulidga gudoed.
Deginbali, bela neg-yagi weligwar-gudimaladga,
neggweburgi ibabi-dakdimaladga be wile-itomarsun.
14 Ar reynegmar olloo melledoed,
dulemar-neggwebur bela olloo sigoed.
Reyneg, degi, neg-gandikmalad, akwa-dummagan-ollogan-bukwayobi degisadegu bukuoed.
Sapur-moli-uayasuid-obunnoged-negga guoed,
sibadmar-mas-maed-negga guoed.
15 Geb Bab-Dummad-Burba anmargi aidenonikoed,
nega-dulesulidi, napa-nuedga gudoed,
napa-nuedi, nainu-nued-daklege nadoed.
16 Degisoggu, bela neggweburmar-ilibali,
igar-napiramalad, degi, igar-innikimalad oyolemai guoed.
17 Igar-napiragwadi, bega gwage-bogidikid ukoed.
Baisur-itoge be-imakoed,
degisadegu dobsuli-nanadii be-imakoed.
18 An-dulamar neg-bogidikidgi-gudii gumaloed,
nega-nuedgi-mamai gumaloed,
neg-boo-itolegedgi-obunnomamai gumaloed.
19 Ar amba sapurdi egi dii-gwamakaled babatidoed-inigwele,
bela neggwebur ibitogoed-inigwele, bemargindi nued binsalemarsun.
20 Bemar, dii-gakanaba-ibmar-digmaladi, moli-bebe-nikad-alugwasualed-esikar-imakdimaladi,
degi, moli-uayasuid-esikar-imakdimaladi, bemargindi nued binsalemarsun.