34
Bab-Dummad emar-bendakmaid
David yamo iwileyob na imaksagu, Abimelecʼse ononnolesgusad.
A-ulale, David we-namaked narmaksad.
1 An bane-bane Bab-Jehová-e-nug-odummodii an guoed,
an ega namakdii guoed.
2 Bab-Jehováʼba an nug-dummarba itoged.
Deyob dule-na-san-dummarba-imakdisurmalad itononimaloed,
agi Bab-Jehováʼgi wergudmarmogoed.
3 Bemar an-balikwaa Bab-Jehová-e-nug odummomar,
anmar bela danakwaa e-nug odummomar.
4 An Bab-Jehová-amidigua, an-abin-imaknonikid.
An ibmar-dobgudiidgi, an-ollor-imaknonikid.
5 Dulemar Bab-Jehováʼse-idaksamaladi, egi gangunonimalad,
bipisaale bingeguosurmalad.
6 Ani, an dule-wileged, an Bab-Jehováʼse-gochagu, an-itononikid,
agine, bela bonigangi an-ollor-imaknonikid.
7 Bab-Jehová-e-baliwitur dule-e-nug-odummodiid-bendakegala,
ese nonidaed.
8 Bemar-sunnagwad be dakdamala,
Bab-Jehová-ibidar-nuedid be dakmala.
Dule, Bab-Jehováʼgi-bensurgudiid,
egi nued binsalediid.
9 Bemar Bab-Jehová-sordamar, Bab-Jehová-dobekwaa nanamar.
Dule-Bab-Jehová-dobekwaa-nanadimaladi, ibmarsuli-gudii guosurmalad.
10 Dule-mani-ibmala, dule-wilegedga nadmaloed, ukud-itodii gudmaloed.
Dule-Bab-Jehováʼgi-bensur-gudimaladdina, ibmarsuli-gudii guosurmalad.
11 Mimmigan, dagmala, an-itodamala:
Bab-Jehová-dobekwaa-nanaedgi an be-odurdakmaloed.
12 Ar dule na wergudii gubiele,
iba-nuegangi weligwar nanadii gubiele,
13 ibmar-isganagi-sunmaked na bargaergebed,
gakansaar-sunmaked iegergebed.
14 Ibmar-isgana-imaked iegergebbalid,
ibmar-nuedbi imakergebed.
Neg-bogidikidbina gudiguergebed,
neg-bogidik-imakdii gubalirgebed.
15 Bab-Jehová dule-inniki-gudimalad akwediid,
wemar-ese-goled nue-itodaed.
16 Dule-ibmar-isgana-imakmaladgindina, egi yoleged.
Bab-Jehová a-dulemargi yoleged,
adi, we-napneggi mer bar egi binsalegegar.
17 Dule-inniki-gudimalad Bab-Jehováʼse-gotele, Bab-Jehová abin-imaked.
Bab-Jehová bonigangi dule-inniki-gudimalad nue-bendaked.
18 Bab-Jehová dule-naibi-itodimaladba gudiid,
dule-bukib-binsadimalad nue-bendakbalid.
19 Dule-inniki-gudiid, bonigan-bukidar nikued,
degi-inigwele, Bab-Jehováʼdina, bela a-bonigangi ollor-imakoed.
20 We-dule-e-garmar akarguega imakosulid,
gwen wargwensaale e-ibe-bibislegega imakosulid.
21 Dule-isganamar ibmar-isgana-imakdimaladba na dukin wioged.
Ar dulemar dule-innikidamalad-isdardakdimaladi, odurdaklegedsemalad.
22 Bab-Jehová dule-ega-arbadimalad nue bendaked,
Bab-Jehováʼgi-bengudisurmalad, sabsur-odurdaklegosurmalad.